आधी रात के बाद से लापता है अरुणा शानबाग का गुनहगार सोहनलाल

पारपा (हापुड़, उत्तर प्रदेश) . 42 साल कोमा में रहने के बाद 19 मई को आखिरी सांसें लेने वाली मुंबई के केईएम अस्पताल की पूर्व नर्स 42 साल कोमा में रहने के बाद 19 मई को आखिरी सांसें लेने वाली मुंबई के केईएम अस्पताल की पूर्व नर्स अरुणा शानबाग की मौत की वजह बनने वाला गुनहगार सोहनलाल शुक्रवार को आधी रात के बाद से लापता है। उत्तर प्रदेश के हापुड़ जिले के पारपा गांव में रहने वाले सोहनलाल की बहू ने dainikbhaskar.com को बताया कि शनिवार तड़के तीन बजे एक चैनल के लोग उसके ससुर और पति को नींद से जगाकर अपने साथ दिल्‍ली ले गए। बहू के मुताबिक, चैनल वालों ने कहा था कि सुबह तक उसके घर के लोग वापस आ जाएंगे, लेकिन अभी तक कोई वापस नहीं आया।

मीडिया ने किया परेशान

सोहनलाल की बहू का कहना है कि दो दिन से मीडिया ने उन्हें परेशान कर रखा है। मीडिया जो सवाल उनसे पूछ रहा है, उस बारे में कोई जानकारी उनके पास नहीं है।

बहू ने कहा, ससुर बहुत सीधे हैं

सोहनलाल के बड़े बेटे की पत्नी ने बताया कि उसके ससुर पिता समान हैं। जो आरोप उन पर लग रहे हैं, उसकी कोई जानकारी उन्हें नहीं है। पुत्रवधू का कहना है कि ससुर बहुत ही सीधे और नेक इंसान हैं। पूरा गांव उनकी तारीफ करता हैं। मीडिया से ही उन्हें पता चला कि ससुर 10 साल की सजा काटकर आए हैं।

बेटे भी नहीं जानते, सजा काटकर आया है सोहनलाल

सोहनलाल के दोनों बेटे रविंद्र और किशन नहीं जानते कि उनके पिता किसी अपराध में जेल की सजा काटकर आए हैं। सोहनलाल के छोटे बेटे रविंद्र ने बताया कि जिस समय की यह घटना (अरुणा से ज्यादती) है, तब वह पैदा भी नहीं हुआ था। रविंद्र ने कहा, "हमारे पिता एक नेक और अच्छे इंसान हैं। वह ऐसा घिनौना काम नहीं कर सकते। किसी ने उन्हें उस वक्त झूठा फंसाया होगा।"

छोटी बहन के लिए ढूंढ रहे हैं लड़का

रविंद्र ने बताया कि वे चार भाई-बहन हैं। बड़ी बहन की शादी हो चुकी है। छोटी बहन की शादी करने के लिए वे लड़का ढूंढ रहे हैं।

गांव में चर्चा का विषय बना सोहनलाल

पारपा में दो दिन से सोहनलाल चर्चा का विषय बना हुआ है। उससे पहले ग्रामीणों को भी नहीं पता था कि सोहनलाल किसी मामले में सजा काटकर यहां आकर रह रहा है। गांव के लोगों को इस बात पर यकीन नहीं हो रहा है कि सोहनलाल ने यह सब किया होगा। गांव में लोग अपने घर के बाहर इस बारे में चर्चा करते नजर आ रहे हैं। पारपा के लोगों का कहना है कि सोहनलाल पिछले करीब 35 साल से गांव में रह रहा है। इस दौरान कभी उसने ऐसा कोई काम नहीं किया जिससे उसके चरित्र पर उंगली उठाई जा सके। ग्रामीणों के मुताबिक, उसकी छवि एक सीधे-सरल व्यक्ति की है। आज तक उसने किसी से झगड़ा नहीं किया। वह केवल अपने काम से काम रखता है।

एनटीपीसी में मजदूरी करता है सोहनलाल

रविंद्र ने बताया कि सोहनलाल एनटीपीसी, दादरी में 20 सालों से मजदूरी करते हैं। सोहनलाल हर महीने 4000 रुपए कमाता है। हालांकि, पिछले कुछ दिनों से उसे ब्‍लडप्रेशर और आंख की बीमारी है। इसके इलाज में पिछले छह महीनों में 5000 रुपए खर्च हो चुके हैं। रविंद्र के अनुसार, वह और उसका बड़ा भाई किशन भी मजदूरी करते हैं।

भाइयों ने कर लिया था जमीन पर कब्जा

पारपा में गांववालों ने बताया कि सोहनलाल उनके गांव का मूल निवासी नहीं है, बल्कि वह बुलंदशहर जिले के दादूपुर गांव का है। पारपा गांव निवासी कन्हैया की बहन विमला से उसकी शादी हुई थी। विमला इस समय घर पर नहीं है। वह किसी रिश्तेदारी में पुणे गई हुई है। रविंद्र और उसका भाई किशन एक फैक्ट्री में सफाई कर्मचारी के रूप में काम करते हैं। जेल से छूटने के बाद 1980 के अंत में सोहनलाल अपने गांव दादूपुर पहुंचा तो वहां भाइयों ने जमीन पर कब्जा कर लिया था। तब ससुराल वालों ने सोहनलाल को पारपा गांव अपने पास बुला लिया था। तभी से सोहनलाल यहां रह रहा है।